EA วิ่งฉิว 4% ลุ้นผลงานปี 61 โตแจ่ม หลังรับรู้รายได้ “วินด์ฟาร์มหาดกังหัน” 126 MW เต็มปี
EA วิ่งฉิว 4% ลุ้นผลงานปี 61 โตแจ่ม หลังรับรู้รายได้ “วินด์ฟาร์มหาดกังหัน” 126 MW เต็มปี โดยล่าสุด ณ เวลา 15.56 น. อยู่ที่ระดับ 40.50 บาท บวก 1.50 บาท หรือ 3.85% สูงสุดที่ระดับ 40.50 บาท ต่ำสุดที่ระดับ 39 บาท ด้วยมูลค่าการซื้อขาย 787.76 ล้านบาท
10 ก.ย. 2561

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 15.56 น. อยู่ที่ระดับ 40.50 บาท บวก 1.50 บาท หรือ 3.85% สูงสุดที่ระดับ 40.50 บาท ต่ำสุดที่ระดับ 39 บาท ด้วยมูลค่าการซื้อขาย 787.76 ล้านบาท
ทั้งราคาหุ้น EA หลับตัวขึ้นแรงวันนี้ หลังมีการรายงานข่าวว่า แนวโน้มผลการดำเนินงานของบริษัทในในช่วงครึ่งปีหลังจะเติบโตอย่างโดดเด่น เนื่องจากเข้าสู่ช่วงไฮซีซั่นของธุรกิจ และมีลุ้นกำไรสุทธิปรับตัวขึ้นทำจุดสูงสุดใหม่ (นิวไฮ)
โดยนายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า แนวโน้มผลการดำเนินงานในครึ่งปีหลังของปี 2561 คาดว่าจะยังคงเติบโตต่อเนื่องจากครึ่งปีแรก เนื่องจากเข้าสู่ช่วงไฮซีซั่นของธุรกิจโรงไฟฟ้าพลังงานงานลม (วินด์ฟาร์ม) ประกอบกับช่วงเดือน ก.ค.-ส.ค.มีฝนตกหนัก ทำให้มีกระแสลมแรง ส่งผลให้กำลังการผลิตปรับเพิ่มเป็น 30% จากเดิมอยู่ที่ระดับ 25%
สำหรับโรงไฟฟ้าพลังงานลม “โครงการหนุมาน” จังหวัดชัยภูมิ ขนาดกำลังการผลิต 260 เมกะวัตต์ (MW) เตรียมจ่ายไฟฟ้าเข้าระบบเชิงพาณิชย์ (COD) ในไตรมาส 4/2561 ส่งผลให้บริษัทมีกำลังการผลิตไฟฟ้าทั้งจากโซลาร์ฟาร์มและวินด์ฟาร์ม เพิ่มขึ้นเป็น 664 เมกะวัตต์ ผลักดันให้รายได้และกำไรในปี 2561-2562 จะสร้างสถิติสูงสุดใหม่ (นิวไฮ) ต่อเนื่อง ตามกำลังการผลิตไฟฟ้าที่เพิ่มขึ้น
ดังนั้นจึงประเมินว่าปี 2561 รายได้และกำไรสุทธิจะทำสถิติสูงสุดใหม่ โดยคาดว่าจะมีรายได้เติบโต 10% ปรับเพิ่มขึ้นจากปี 2560 ที่มีรายได้ 11,734.36 ล้านบาท เนื่องจากบริษัทได้รับปัจจัยสนับสนุนจากการรับรู้รายได้โครงการพลังงานลมหาดกังหัน ขนาดกำลังการผลิต 126 เมกะวัตต์ (MW) ได้เต็มปี
“แนวโน้มผลประกอบการยังคงเป็นไปด้วยดีตามที่คาดไว้จากกำลังการผลิตไฟฟ้าที่เพิ่มขึ้นจากวินด์ฟาร์ม ‘โครงการหาดกังหัน’ ที่ COD เมื่อกลางปีที่แล้ว และโครงการหนุมานที่จะ COD ในช่วงปลายปีนี้ ซึ่งเป็นจังหวะที่ดีสำหรับวินด์ฟาร์มที่ปกติลมจะพัดแรงในช่วงฤดูฝน หรือระหว่างช่วงไตรมาส 3-4 ส่งผลให้สามารถผลิตไฟฟ้าได้สูงกว่าครึ่งปีแรก” นายอมร กล่าว